FC Nordsjællands Andreas Maxsø valgte FC København fra, da han vil spille fast og helst vil til udlandet efter denne sæson. Brøndby blev aldrig en seriøs overvejelse.

FC Nordsjællands midterforsvarer Andreas Maxsø har det seneste halve år været en ombejlet herre, men trods flere tilbud fra blandt andet FC København og udenlandske klubber forlængede han i juni kontrakten med FCN.

Maxsø forklarer til BT, at han især var tæt på tyrkiske Istanbul Basaksehir, og at FCK også var i overvejelserne.

- Med FCK havde jeg selvfølgelig nogle overvejelser omkring det. Jeg havde lagt en plan med min agent om, at hvis jeg skulle blive i Superligaen, skulle det højst være en sæson mere, og hvis jeg skulle skifte til en anden dansk klub, ville jeg højst sandsynligt være i den klub i to-tre sæsoner mere, og det er ikke det, jeg har lyst til.

- FC København har i forvejen to rigtigt stærke midterforsvarere, som gør det godt, og jeg var måske ikke tiltænkt en startplads lige i første sæson, så jeg følte, at Nordsjælland var det bedste for mig, da spilletiden er det vigtigste, siger Maxsø til BT.

Andreas Maxsø fortæller til BT, at han hurtigt droppede tankerne om et skifte til Brøndby, hvor han spillede som ungdomsspiller.

- Der havde jeg mest lyst til at blive i Nordsjælland. Der har været kaos i Brøndby, og på det tidspunkt, hvor der var snak om det, vidste man ikke engang, hvilken træner der ville være derude, så det udelukkede jeg sådan rimeligt hurtigt. Det var ret nemt for mig, siger han til BT.

22-årige Maxsø har skrevet under på en treårig kontrakt med FCN.